Gita Kalmet

Gita Kalmet (1987. aastani Gita Ränk; sündinud 29. novembril 1959 Tallinnas) on Eesti diplomaat ja endine näitleja. 

Haridus
Gita Kalmet on lõpetanud 1978. aastal Tallinna 1. Keskkooli ja 1984. aastal Tallinna Riikliku Konservatooriumi lavakunstikateedri (11. lend). Ta on õppinud Eesti Diplomaatide Koolis (1993) ja Oxfordi Ülikoolis (1995–1996).

Töökäik
Töö näitlejana
Aastatel 1984–1989 töötas ta Rakvere Teatris näitlejana.

Lisaks on ta mänginud mängufilmides ("Ma pole turist, ma elan siin", 1989; "Hotell E", 1992 (mõlemad Tallinnfilm); "Küünlad pimeduses", 1993, Family Productions; "Novembrikuu hall valgus", 1993; "Kass kukub käppadele", 1999), Eesti Televisiooni telelavastuses ("Tugitooliteater: Ülemlaul", 1988; "Viimane lend", 1995) ja Eesti Raadio kuuldemängudes.

Ta on olnud Eesti Teatriliidu liige (1987–1993).

Diplomaatiline töö
Alates 1993. aastast töötab ta Eesti välisministeeriumis. Aastatel 1999–2002 töötas ta Eesti suursaatkonnas Pariisis, kus oli saatkonna II sekretär. Seejärel töötas ta välisministeeriumi Euroopa Liidu osakonnas üldasjade büroo direktorina ja 2005. aastal oli vahetusdiplomaat Londonis.Eesti nimetas suursaadikuks Tšehhis teeneka diplomaadi ERR Uudised, 23.07.2021. 

Aastatel 2006–2012 oli ta Eesti suursaadik Madalmaades.Diplomaatiliste suhete ajalugu Välisministeeriumi kodulehel. Vaadatud 27.09.2025. Ta oli ka Eesti alaline esindaja Keemiarelvade Keelustamise Organisatsiooni juures. 

Aastatel 2013–2018 oli ta erakorraline ja täievoliline suursaadik Kanadas, kusjuures ta oli esimene Kanadas (Ottawas) resideeriv Eesti suursaadik.Eesti nimetas suursaadikuks Tšehhis teeneka diplomaadi ERR Uudised, 23.07.2021.Ülle Baum. Gita Kalmet: Eesti ongi see tuum, mis meid kõiki seob Estonian Life, 03.08.2018.

Alates 2021. aastast on ta erakorraline ja täievoliline suursaadik Tšehhi Vabariigis. Kalmet resideerib Prahas ning on Tšehhi Vabariigi kõrval akrediteeritud alates 25. novembrist 2021 ka Sloveeniasse (kuni juunini 2025) ja alates 3. märtsist 2022 ka Horvaatiasse. 

Artikleid
 Gita Kalmet. Klaverilegend Armas Maiste Ajakiri Teater. Muusika. Kino, juuni 2016
 Gita Kalmet. Eesti ja Tšehhi, Ukraina sõjas relvavennad Ajakiri Diplomaatia, 29. juuli 2022

Isiklikku
Gita Kalmeti abikaasa on lavastaja ja näitleja Madis Kalmet, nad abiellusid 1987. aastal. Ka nende pojad Henrik (sündinud 1986) ja Karl-Andreas Kalmet (sündinud 1989) on näitlejad.

Viited

Välislingid
 Telelavastus "Tugitooliteater. Ülemlaul" (peaosades Jüri Krjukov ja Gita Ränk). Eesti Televisioon, 19. jaanuar 1988
 Eesti suursaadik Hollandis andis üle volikirja Postimees, 30. august 2006
 Gita Kalmet: Lilleilust, Hudsonist ja taevalikust maast Välisministeerium, 29. aprill 2009
 Jutusaade. Gita Kalmet Vikerraadio, 2. august 2015
 Margit Arndt-Kalju. Persoonilugu | Gita Kalmeti toidurännakud ehk mis söögiga kasvatada üles andekad pojad ja esitleda Eestit? Oma Maitse / Delfi, 28. veebruar 2020
 Grete Volmer. Eesti suursaadik Prahas ohvriterohkest tulistamisest: see on sõnuseletamatu šokk, selliseid jõule ei ole siin varem olnud Delfi.ee, 22. detsember 2023

Kategooria:Eesti suursaadikud
Kategooria:Eesti näitlejad
Kategooria:Gustav Adolfi Gümnaasiumi vilistlased
Kategooria:Eesti Muusika- ja Teatriakadeemia vilistlased
Kategooria:Sündinud 1959